Pollux: R2 m. vir regbank warm sit klink reg | Netwerk24
Net pleinweg lui, u Edele
Terwyl sommige desperaat van die huis af swoeg om die wêreld aan die tol te hou, is daar ander landgenote wat bloot leeglê.
Soos sommige regters, wat weier om tuis te werk omdat die staat nie vir hulle 'n skootrekenaar gegee het nie.
Nouja, as Pollux amper R2 miljoen per jaar verdien het – en dit steeds kan verdien, selfs al snoei hy die heel dag rose – sou hy seker ook 'n paar verskoninkies kon uitdink om die vakansie vir ewig te laat aanhou.
Laat Pollux raai: Die regters wat hier kla, is dieselfde lot wie se uitsprake jare agterstallig is. Soos die een hoogedele in Pietermaritzburg wat verlede jaar aangekla is vir 'n uitspraak wat ses jaar agterstallig was. Mens wonder hoekom belastingbetalers hoegenaamd vir hulle rekenaars moet koop. Want gebruik hulle dit ooit?
Als net 'n droom
Die Nelson Mandela-stigting se wieletjies wobble nou al geruime tyd, maar nou het dié lot die plot heeltemal verloor.
In hul jongste predikasie vaar hulle uit teen polisiegeweld wêreldwyd (niks daarmee fout nie), maar praat dan die geweld deur betogers goed omdat die doel blykbaar die middele heilig. "Now is the time," dreun hulle voort, "for sober assessment of a resilient white supremacy in our country, the US and globally."
Ekskuus? Suid-Afrika word regeer deur wit heerssugtiges? Was Mandela se 'long walk to freedom' dan net 'n droom?
'n Maklike teiken, Pollux weet, maar hulle maak daarna: In Australië oorweeg die rugbybase dit om die klank van 'n groot skare oor luidsprekers te speel tydens wedstryde in leë stadions sodat kykers by die huis steeds kan gees vang.
'n Vindingryke idee, maar Pollux wil net vir SuperSport waarsku om nie die klank te hard te draai op Loftus nie. Netnou dink die Bulle dis 'n wegwedstryd.